Vuê al è martars e al è une altre volte timp di Babêl Europe. La trasmission cuindisinâl dedicade ae produzion musicâl tes lenghis minorizadis dal continent e torne te programazion di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) juste vuê, ai 21 di Març, in direte a 11 a buinore, e po ancje doman, miercus ai 22, in repliche a une dopo di misdì.
Stant che e je rivade la Vierte, il program al cjaparà sù une ande aviertane, cun ritmis tirâts, gnovis jessudis discografichis, curiositâts e ricorencis.
Inte mieze ore scjarse a sô disposizion, Babêl Europe al presentarà une altre cerce di Ajëret, il disc gnûf de Peppa Marriti Band, e al proponarà un viaç che nol cjaparà dentri dome la Arberie, ma ancje la Bretagne, lis Asturiis, il Kurdistan e la Arpitanie, cu lis musichis dai Ramoneurs de Menhirs, dai Soncai System, di Silbûs û Tarî e dai Blu L’Azard.
E sarà la ocasion par memoreâ il Newroz, la fieste nazionâl dai curdis che e cole juste tal ecuinozi de Vierte, e par fevelâ di Lou Soun Amìs, il documentari su la musiche popolâr francoprovençâl che al è stât proietât a Turin ai 10 di Març inte suaze dal festival Piemonte Movie.
A tacâ di passant doman, chê stesse trasmission si podarà tornâ a scoltâle in rêt, sul sît internet di Radio Onde Furlane, compagn di chê altris pontadis di Babêl Europe.
fur_Latn fur_Latn fur_Latn fur_Latn fur_Latn